**D ô v o d o v á s p r á v a**

1. **Všeobecná časť**

Návrh na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov predkladajú na rokovanie Národnej rady Slovenskej republiky poslanci Národnej rady Slovenskej republiky Jana Kiššová a Radoslav Pavelka.

Cieľom návrhu zákona je zlepšiť finančné postavenie pracujúcich študentov, a to zvýšením hranice príjmu z dohody o brigádnickej práci študentov, z ktorej študent nie je povinne dôchodkovo poistený, inak povedané, zvýšiť sumu, do ktorej je študent oslobodený od platenia odvodov na sociálne poistenie – tzv. odvodová výnimka.

Podľa súčasnej právnej úpravy si môže študent v právnom vzťahu na základe dohody o brigádnickej práci študentov určiť jednu dohodu, na základe ktorej nebude z tejto dohody povinne dôchodkovo poistený, ak jeho mesačný príjem alebo priemerný mesačný príjem (ak nebude pravidelne mesačne odmeňovaný) z tejto dohody nepresiahne sumu 200,- EUR. Ak študent na jednu dohodu zarobí do 200,- EUR, jeho zamestnávateľ z tohto príjmu platí do Sociálnej poisťovne len odvody na garančné poistenie (0,25 % z príjmu) a odvody na úrazové poistenie (0,80 % z príjmu). Celkové odvody zamestnávateľa pri príjme študenta do 200,- EUR vrátane, tak dosahujú 1,05 % z hrubého príjmu. Ak mesačný príjem študenta, ktorý je pravidelne mesačne odmeňovaný, alebo zistený priemerný mesačný príjem študenta z dohody, ktorý nie je pravidelne mesačne odmeňovaný, presiahne uvedenú sumu, vzniká mu povinné dôchodkové poistenie a študent je povinný z rozdielu medzi mesačným príjmom alebo priemerným mesačným príjmom a hraničnou sumou 200,- EUR platiť odvody, pričom poistné odvádza zamestnávateľ.

Súčasná právna úprava predstavuje pre študenta a jeho zamestnávateľa zbytočne veľké náklady, ktoré sa premietajú do výšky odmeny, ktorú zamestnávateľ vypláca študentovi. Návrh zákona preto navrhuje zvýšiť výšku tzv. odvodovej výnimky pri sociálnych odvodoch v prípade dohôd o brigádnickej práci študentov na sumu minimálnej mesačnej mzdy stanovenej na príslušný kalendárny rok.

Na rok 2019 sa stanovila nariadením vlády č. 300/2018 Z. z. suma minimálnej mzdy pre zamestnanca odmeňovaného mesačnou mzdou vo výške 520,- EUR za mesiac. Ak by v roku 2019 zarábal študent 520,- EUR mesačne (t.j. minimálnu mzdu) a odvodová výnimka by zodpovedala minimálnej mzde, ušetril by študent (oproti súčasnému stavu) 268,80 EUR ročne. Pre zamestnávateľa by to znamenalo úsporu vo výške cca. 652,80 EUR ročne. Pri zamestnávateľovi sa predpokladá, že by tieto prostriedky použil na zvýšenie odmeny študenta, a to tak, aby sa mu nezvýšila celková cena práce. Pre študenta by to teda znamenalo zvýšenie odmeny o ďalšie stovky eur ročne, ktoré môže použiť ľubovoľným spôsobom.

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona bude mať minimálny negatívny vplyv na verejné financie, keďže výber odvodov z dohôd o brigádnickej práci študentov je oproti iným zdrojom príjmov do verejného rozpočtu zanedbateľný. Návrh zákona má pozitívny vplyv na podnikateľské prostredie, pozitívny sociálny vplyv a nebude mať negatívny vplyv na životné prostredie a na informatizáciu spoločnosti.

1. **Osobitná časť**

**K čl. I**

**K bodu 1**

Navrhovaná zmena hranice príjmu pre študentov pracujúcich na základe dohôd o brigádnickej práci študentov má za cieľ zlepšiť podmienky uplatnenia sa študentov na trhu práce. V § 4 ods. 5 sa mení maximálna suma mesačného príjmu a maximálna suma priemerného mesačného príjmu zo zárobkovej činnosti podľa § 3 ods. 1 písm. a) a ods. 2 a 3 z dohody určenej podľa § 227a v prípade študentov na základe dohody o brigádnickej práci študentov z pôvodných 200 eur až na sumu minimálnej mzdy stanovenej osobitným predpisom. Maximálna suma mesačného príjmu a maximálna suma priemerného mesačného príjmu podľa § 3 ods. 1 písm. a) a ods. 2 a 3 z dohody určenej podľa § 227a v prípade fyzickej osoby v právnom vzťahu na základe dohody o vykonaní práce alebo dohody o pracovnej činnosti, ktorá je fyzickou osobou uvedenou v § 4 ods. 1 písm. b), zostáva aj naďalej nezmenená, t.j. vo výške 200,- EUR.

Minimálnu mesačnú mzdu upravuje zákon 663/2007 Z. z. o minimálnej mzde, ktorý v § 2 ods. 1 ustanovuje, že sumu minimálnej mzdy pre zamestnanca odmeňovaného mesačnou mzdou ustanoví na príslušný kalendárny rok vláda Slovenskej republiky nariadením.

Súčasne sa dopĺňa odkaz na novú poznámku pod čiarou, ktorá odkazuje na zákon č. 663/2007 Z. z. o minimálnej mzde, v znení neskorších predpisov.

**K čl. II**

Navrhuje sa nadobudnutie účinnosti zákona na 1. august 2019.